**粵語聲調**指粵語入面可以分析出嘅聲調。用唔同定義計出來嘅聲調數目未必一樣。以標準粵語（即粵海片廣州話）而言，一般有「九聲六調」嘅講法。

粵語方言
----

內文：粵語方言分片
粵語以珠江三角洲爲中心，流行於廣東、廣西、香港、澳門、越南東北部（山由族聚居地）同埋海外華人社區，依據唔同地域嘅語音同埋用詞，可以劃分做多個方言片，包括粵海片（廣府片）、莞寶片、羅廣片、四邑片、高陽片、邕潯片、勾漏片、欽廉片、吳化片，唔同學者之間嘅分片多寡可能略有差異。而每個方言片之下，都有三幾種至十幾、廿幾種方言。此外，仲有海南西部人士講嘅儋州話、邁話等等嘅未分片粵語方言。由於唔同粵語方言間嘅實際語音皆有差異，因此佢哋嘅聲調數量同埋具體調值會唔一樣。

下文都係以標準粵語爲例。

聲調計法
----

聲調嘅定義亦影響到聲調數量嘅計法。

喺語言學分析上，聲調嘅常用定義係一種附着於音節嘅高低抑揚，又稱「音高」或「調值」。只要調值一樣，就視爲同一聲調，唔使考慮其他因素。

喺漢語音韻學上，聲調嘅意義就包涵咗抑揚同埋頓挫，抑揚就係前述嘅「音高」或「調值」，頓挫就關係到佢係舒聲定係促聲，具體操作上，取決於佢有冇入聲嘅輔音韻尾。

### 九聲調

如果依據傳統漢語音韻學嘅定義，即使兩個音節調值一樣，都要再睇佢係咪帶入聲韻尾，即係佢嘅頓挫性質係咪一樣，而決定佢哋係咪唔同聲調。按照呢個標準，標準粵語嘅聲調有9個，分別係：1. 陰平、2. 陰上、3. 陰去、4. 陽平、5. 陽上、6. 陽去、7. 上陰入（陰入）、8. 下陰入（中入）、9. 陽入。1940年代開發嘅黃錫凌羅馬拼音，同埋1970年代開發嘅教育學院拼音方案，都採用呢種定義，以數字1至9嚟標示9個聲調。喺呢種情況下，要判別一個字係咪屬於入聲，可以淨係睇標調嘅代表數字係咪7、8、9，亦可以睇埋佢拼音嘅韻尾字母係咪-p、-t、-k。

### 六聲調

如果依據語言學分析上嘅定義，只要兩個音節嘅調值一樣，就視爲同一聲調。按此，標準粵語嘅聲調有6個，分別爲：1. 陰平＋上陰入、2. 陰上、3. 陰去＋下陰入、4. 陽平、5. 陽上、6. 陽去+陽入。1993年開發嘅香港語言學學會粵語拼音方案，就採用呢種定義，以數字1至6嚟標示6個聲調。喺呢種情況下，要判別一個字係咪屬於入聲，必須睇佢拼音嘅韻尾字母係咪 -p、-t、-k ，唔能夠淨係睇標調嘅代表數字。

### 九聲六調

綜合上述兩種情況，平時粵語人士會講粵語有「九聲六調」。「九聲」嘅「聲」代表傳統漢語音韻學上嘅完整聲調。「六調」嘅「調」代表唔理會頓挫性質嘅單純調值，即係現代語言學嘅計法，當中陰平同上陰入嘅分別、陰去同下陰入嘅分別、陽去同陽入嘅分別，都係喺頓挫性質度，唔係喺調值度。

### 超出九聲調

內文：變調
上述嘅聲調計法，只係包括咗平常嘅發音，唔包括好似小稱變調、口語嘅下陽入等等少數字嘅變調或者口頭讀音。所以連同變調，粵語嘅聲調可以視爲有十一聲，甚至十三聲。但係如果唔計頓挫性質，就仍然唔超出六調嘅六種高低調值。

陰平係各聲調中調值最高嘅，一啲文獻將陰平高平同埋高降兩種變體分開記錄，其中呢種作為小稱變調同埋名詞性變調嘅高平又叫「超平」或者「中平」，例如「月光」嘅「光」、「曹操」嘅「操」。另一種變調（見「變入」）就係將陽入或者下陰入聲提到同陰上聲一樣嘅音高（入聲本無嗰個音高），有人稱之為「上soeng5入」或者「新入」，例如「蝴蝶」嘅「蝶」。同一句末語氣助詞變調會影響原句語氣。

除咗音高變化之外，句末音節亦都有時長變化，會影響語句口吻。

歷史源流
----

對於形成粵語唔同聲調嘅計法，有硏究者追溯歷史上對「聲調」嘅睇法。目前比較新嘅成果，傾向認爲上古漢語冇分音高，但係有唔同輔音結尾。後來，唔同嘅輔音結尾漸漸演變成某啲聲調特徵。喺上古漢語後期，可能已出現咗多種唔同調值，但輔音結尾仲係保留住嘅。

嚟到中古漢語，「平、上、去、入」四聲肯定已經獲當時嘅人確立。呢個時候，四聲嘅唔同調值，反而成爲咗區分嘅重點，並導致原來嘅輔音結尾變成非必要嘅區分元素，而慢慢脫落，噉就係聲調起源（Tonogenesis）嘅過程。再進一步，聲母嘅嘅濁音也慢慢消失，改爲以調值來區分，清音同埋濁音分別演化成「陰」、「陽」嘅唔同聲調，「四聲」因變成「八聲」。

唔同漢語方言演變出來嘅具體調值未必一致。然而「平、上、去、入」四聲中嘅「入聲」，即使到中古漢語嘅後期，仍保留着塞音韻尾，令佢未必需要跟前三者嘅調值唔相同，有可能仍然維持依靠韻尾來區分。以粵語嘅情況，入聲嘅調值可能長期與去聲一樣。即使清濁聲母演變成「陰」同埋「陽」兩套唔同調值後，陰入嘅調值仍可能跟陰去一樣，陽入嘅調值仍可能跟陽去一樣。

最後，陰入聲因應元音長短唔同，逐漸分裂成上陰入（又叫「陰入」，另外亦都叫「上soeng6入」，不過為免令讀者同「上soeng5入」混淆，呢篇文唔用呢個叫法）同下陰入（又叫「中入」）兩種調值，粵語喺傳統音韻學嘅「九聲」因而形成。然而，下陰入嘅調值仍然同陰去一樣，而分化出來嘅上陰入就同陰平有一樣調值。結果粵語喺語言學度，只計調值，唔計頓挫性質，就係「六調」，好似下表噉：

**粵語可行嘅調值**| 調序 | 調1 | 調2 | 調3 | 調4 | 調5 | 調6 |
| --- | --- | --- | --- | --- | --- | --- |
| 調字 | 尖 | 陡 | 亢 | 沉 | 仰 | 下 |
| 調值 | 55；53 | 35 | 33 | 11；21 | 13；23 | 22 |
| 調形（國際音標） | ˥；˥˧ | ˧˥ | ˧ | ˩；˨˩ | ˩˧；˨˧ | ˨ |
| 舒聲類 | 陰平 | 陰上 | 陰去 | 陽平 | 陽上 | 陽去 |
| 入聲類 | 上陰入（陰入） | 註1 | 下陰入（中入） | 註2 |  | 陽入 |

* 註1：入聲字喺小稱變調時（「變入」），例如「請帖」嘅「帖」字、「麻雀」嘅「雀」字、「手鈪」嘅「鈪」字、人名「小玉、美玉、寶玉」嘅「玉」字，聲調如此。
* 註2：口語會有相當於陽平調調值嘅入聲調，例如呢幾個帶擬聲性質嘅例子：「一啖嗗落喉嚨」嘅「嗗（gut4）」字、「瞓到goet4 goet2聲」嘅「goet4」字、「咪再gok4道門啦」嘅「gok4」字等等。

標準粵語聲調系統
--------

**標準粵語嘅聲調**| 聲調名稱 | 陰平 | 陰上 | 陰去 | 陽平 | 陽上 | 陽去 | 上陰入 | 下陰入 | 陽入 |
| --- | --- | --- | --- | --- | --- | --- | --- | --- | --- |
| 調值 | 55；53 | 35 | 33 | 11；21 | 13；23 | 22 | 5 | 3 | 2 |
| 國際音標 | ˥；˥˧ | ˧˥ | ˧ | ˩；˨˩ | ˩˧；˨˧ | ˨ | ˥ | ˧ | ˨ |
| 漢字舉例 | 分 | 粉 | 訓 | 焚 | 憤 | 份 | 忽 | 發 | 佛 |
| 代表數字 | 1 | 2 | 3 | 4 | 5 | 6 | 1；7 | 3；8 | 6；9 |
| 粵拼 | fan**1** | fan**2** | fan**3** | fan**4** | fan**5** | fan**6** | fat**1** | faat**3** | fat**6** |
| 教院拼音 | fan**1** | fan**2** | fan**3** | fan**4** | fan**5** | fan**6** | fat**7** | faat**8** | fat**9** |

### 九聲口訣

**粵語九聲口訣**| 陰平 | 陰上 | 陰去 | 陽平 | 陽上 | 陽去 | 上陰入 | 下陰入 | 陽入 |
| --- | --- | --- | --- | --- | --- | --- | --- | --- |
| 三 | 九 | 四 | 零 | 五 | 二 | 七 | 八 | 六 |
| 三 | 碗 | 細 | 牛 | 腩 | 麵 | 餿 | 夾 | 辣 |
| 番 | 茄 | 醬 | 牛 | 肚 | 飯 | 一 | 百 | 碟 |
| 周 | 口 | 店 | 河 | 姆 | 渡 | 骨 | 甲 | 集 |
| 輕 | 走 | 過 | 田 | 野 | 路 | 不 | 吃 | 力 |
| 他 | 只 | 愛 | 羊 | 肚 | 但 | 不 | 吃 | 辣 |
| 踎 | 喺 | 汕 | 頭 | 有 | 近 | 一 | 百 | 日 |
| 千 | 幾 | 個 | 肥 | 女 | 士 | 即 | 節 | 食 |
| 纖 | 體 | 過 | 龍 | 會 | 累 | 積 | 惡 | 疾 |
| 黐 | 咗 | 線 | 流 | 馬 | 尿 | 即 | 嚇 | 窒 |
| 衰 | 鬼 | 正 | 男 | 老 | 豆 | 不 | 吃 | 藥 |
| 斟 | 酒 | 當 | 賠 | 禮 | 係 | 必 | 殺 | 着 |
| 終 | 審 | 判 | 刑 | 也 | 未 | 得 | 發 | 落 |
| 張 | 仔 | 要 | 同 | 我 | 哋 | 織 | 隻 | 襪 |
| 開 | 採 | 噴 | 泉 | 會 | 用 | 叻 | 策 | 略 |
| 它 | 減 | 四 | 除 | 以 | 二 | 得 | 八 | 十 |
| 山 | 火 | 再 | 燃 | 企 | 望 | 給 | 撲 | 滅 |
| 香 | 港 | 靠 | 誰 | 領 | 導 | 出 | 惡 | 局 |
| 差 | 佬 | 去 | 元 | 朗 | 度 | 捉 | 惡 | 賊 |
| 囂 | 警 | 到 | 元 | 朗 | 站 | 即 | 嚇 | 窒 |
| 君 | 可 | 見 | 娥 | 吮 | 共 | 的 | 雀 | 肉 |
| 中 | 遣 | 送 | 無 | 允 | 訟 | 積 | 惡 | 獄 |
| 香 | 港 | 眾 | 贏 | 老 | 共 | 克 | 惡 | 敵 |
| 加 | 反 | 眾 | 嫖 | 買 | 罪 | 畜 | 設 | 局 |

其他粵語聲調現象
--------

### 聲調混同／未分化

有啲方言嘅有啲調類喺發展過程中並冇分化，或者係混同咗。聲調混同可以分為兩種形式，即係發音混同同埋感知混同。對於後生嘅香港粵語人，女性喺保持聲調對立呢方面要好過啲男性。學術上一般用T（Tone）加數字表示第幾聲，噉樣T3、T6就同時表達廣州話嘅去聲同入聲。表列如下：

**T序與一般稱呼對應表**| T序 | T1 | T2 | T3 | T4 | T5 | T6 |
| --- | --- | --- | --- | --- | --- | --- |
| 調字 | 尖 | 陡 | 亢 | 沉 | 仰 | 下 |
| 調值 | 55；53 | 35 | 33 | 11；21 | 13；23 | 22 |
| 調形（國際音標） | ˥；˥˧ | ˧˥ | ˧ | ˩；˨˩ | ˩˧；˨˧ | ˨ |
| 舒聲類 | 陰平 | 陰上 | 陰去 | 陽平 | 陽上 | 陽去 |
| 入聲類 | 上陰入（陰入） | 「變入A」 | 下陰入（中入） | 「變入B」 |  | 陽入 |

由於舒聲、入聲嘅對應關係，有時舒聲混埋咗、對應嘅入聲都會混埋。

#### T2、T5混

亦即係陰上同陽上混同。常見於後生嘅香港、廣州、特別係澳門粵語人，同埋某啲方言（中山石岐話，降升調214）。

#### T3、T6混

亦即係陰去同陽去、下陰入同陽入混同，常見於後生嘅香港、廣州、特別係澳門粵語人，同埋某啲方言（中山石岐話，中平調33）。對於廣州後生人嚟講，女仔混得要嚴重過男仔。

#### T3、T5混

亦即係陰去同陽上混同，見於某啲方言（中山三角鎮話，陰去歸陽上213）。香港都有混同嘅傾向，體現為某啲字音永久改唨個調（「愧kwai3>5」「藴wan3>5」「臼kau5>3」）、存有兩調（「宿舍se3~5」「快faai3~5啲啦」「似ci5~3乎」「佢keoy5~3」）抑或按義分化成兩調（「測試si3」戥「考試si5」、「大舅kau5」戥「舅kau3父」）。 

有人認為喺《粵音韻彙》之中已出現唨一字兼讀兩音嘅端倪，體現為記一個聲調為標準音之外、仲記有第個聲調嘅音；而香港啲混淆現象嘅背後原因可能係出於強調、意義分化、用字混淆抑或係低升調發音相對困難或者難以同陰去中平調區分。

喺某啲方言都有類似香港嘅個別字混同或者改調現象，譬如欽州白話（「似ci3」「佢ki3」「會wui3」） 、茂名白話（「以ji3」）。

#### T4、T6混

亦即係陽平同陽去混同，常見於某啲方言，同埋少部分後生香港、廣州粵語人。無論係出於方言內部陽平、陽去調值相近，抑或係出於陽平、陽去啲唔同來源層次嘅互相影響（譬如陽平降調、陽去平調層次同陽平平調、陽去降調層次撈埋），都好易造成陽平去混同嘅現象。

#### T1、T3混

亦即係陰平同陰去混同，常見於四邑話（台山話混同為中平調33，新會話混同為中升調23），亦見於其他方言（中山古鎮話，中平調33）。但四邑話入聲調值對應平聲、上聲，所以入聲並冇混同（見第啲舒入對應關係）。某啲後生嘅廣州粵語人發音上都有混同。

#### 陰入唔分上下

某啲方言淨係得一個陰入，譬如貴港話、蒙山話、靈山話、小江話等等。

### 聲調分立

#### 陽入分上下

喺某啲勾漏片粵語，譬如鬱林話等等，陽入都會分埋上下，類似陰入按元音長短分上下噉。與此相對，變調對應嘅「下陽入」一般就歸入「變入」，而唔屬於音韻體系呢層嘅陽入分上下。

#### 送氣分調

喺某啲勾漏片粵語（例如博白、桂平尋旺），陰聲會因應送氣聲母（好多係次清）而分化出送氣調。

#### 獨立入聲

有啲粵語方言有獨立入聲，獨立於中古聲調演變嚟嘅四聲八調體系之外，多數喺口語詞度用，轄字比較少，譬如廉州話嘅高入。

廉州話聲調| 舒聲 | 陰平 | 陰去＋陽平 | 上聲 | 陽去 |
| --- | --- | --- | --- | --- |
| 調值 | 45 | 33 | 13 | 21 |
| 入聲 | 高入 | 上陰入 | 下陰入 | 陽入 |
| 調值 | 5 | 33 | 13 | 21 |

#### 獨立變調

有啲粵語方言，變調（譬如小稱變調）好難歸入四聲八調體系入面嘅某一類，就歸入獨立變調。譬如東莞塘角話嘅獨立變調，同埋鬱林話嘅三個獨立小稱變調（\*44、\*24、\*45）。

#### 變入

某啲情況下無論陰陽、無論元音音韻地位，入聲都會因變調（譬如小稱變調）而唔同於音韻體系原有嘅入聲，呢啲即係「變入聲」（廣州話入邊個變入，有啲人又叫「新入」）。譬如廣府粵語入邊對應陰上（35）嘅小稱變入（「變入A」），四邑話入邊仲有對應陽上（21/11）調值嘅小稱變入（「變入B」）等等。

### 第啲舒入對應關係

有啲舒聲、入聲喺調形上邊雖然有少少差別，之但係都可以睇作係「平去－入」對應嘅，譬如語言變體個陰平係高升（45等）（高明、北海、欽州等）抑或高降（53等）（梧州、茂名等）抑或兩者兼有（肇慶、浦北福旺等），而個上陰入就係相對短促嘅高音（5），平聲同入聲大體上仲係互相對應。

有啲粵語方言，舒聲戥入聲會有唔同於「平去入」對應嘅對應關係，譬如四邑話嘅「上平－入」對應關係，以台山話為例：

台山話聲調（上平－入對應）| 舒聲 | 陰平去 | 陰上 | 陽平 | 陽上 | 陽去 |
| --- | --- | --- | --- | --- | --- |
| 調值 | 33 | 55 | 22 | 21/11 | 31 |
| 入聲 | 下陰入 | 上陰入 | 陽入 | 變入 |  |
| 調值 | 3 | 5 | 2 | 1 |  |

又譬如鬱林話嘅「平上去－入」嘅對應關係：

鬱林話聲調（平上去－入對應）| 舒聲 | 陰平 | 陰上 | 陰去 | 陽平 | 陽上 | 陽去 |
| --- | --- | --- | --- | --- | --- | --- |
| 調值 | 454 | 33 | 52 | 232 | 13 | 21 |
| 入聲 | 上陰入 | 下陰入 |  |  | 上陽入 | 下陽入 |
| 調值 | 5 | 3 |  |  | 12 | 1 |

睇埋
--

* 聲調
* 粵語
* 郵政式拼音
* 黃錫凌羅馬拼音
* 香港語言學學會粵語拼音方案
* 教育學院拼音方案
* 耶魯拼音
* 香港政府粵語拼音
* 聲調起源

註釋
--

1. 1 2 3  阿擇 （Chaaak） (2018-09-16). 〈粵語聲調 6 個 定係 9 個？〉. *Medium* (中文). 喺2020-01-20搵到.
2. 1 2 3 4  Dyer Ball, James (1888). *Cantonese Made Easy* 《簡明粵語》. 香港.
3. ↑  白宛如 (1998). 《廣州方言詞典》. 南京: 江蘇教育出版社. ISBN 7-5343-3434-9.
4. ↑  黃錫凌 (1941). 《粵音韻彙》. 中華書局.
5. 1 2  杜氏昆仲 吳建成 編著. 〈引子〉. 《《粵音尋正讀－－音解淺談篇》》 (香港中文). 交流出版社. ISBN 978-9-6289409-9-8.
6. 1 2  李新魁; 黃家教; 施其生; 麥耘; 陳定方 (1995). 《廣州方言研究》. 廣州: 廣東人民出版社.
7. ↑  〈丁思志（香港大學語言學系）：從語調到聲調——以粵語句末語氣助詞"呀"、"喎"爲例（From Intonation to Tone — The Case of Utterance-Final Particles "aa" and "wo" in Cantonese）〉. 原著喺2018-07-05歸檔. 喺2018-07-04搵到.
8. ↑  麥耘（中國社會科學院）：廣州話嘅句末促語調同埋長語調（The Quick Intonation and the Protracted Intonation in the Sentence-final Position in Cantonese），2018年1月。
9. 1 2  張群顯（香港理工大學） (2016-11-01). 〈從中古四聲到現代粵語六調〉 (PDF) (中文). 喺2020-01-20搵到.
10. ↑  頭18句來自：〈聲調篇：粵語聲調〉. 《中文字元資料頁：粵語拼盤》. 原先內容歸檔喺2019-06-03. 喺2019-06-03搵到.。
11. 1 2 3 4  梁源 (2017). 〈聲調變異中的發音與感知機制：以香港粵語為例〉. 《中國語文》 (2017:6): 723–732.
12. 1 2 3 4  梁源 (Aug 2015). 〈粵語聲調演變機制初探——香港話與廣州話聲調混同的比較〉. 《南方語言學》.
13. 1 2  貝先明; 向檸. 〈穗、港、澳三地粵語單字調的聲學比較分析〉. 《第十一屆中國語音學學術會議論文集》: 80–84.
14. 1 2 3 4  蔡燕華 (2006). 《中山粵方言的地理語言學研究》 [*Geographical Linguistic Studies of the Cantonese used in Zhongshan*] (論文). 暨南大學.
15. 1 2  李書嫻 (Feb 2008). 〈關於廣州話陰去調和陽去調的聽辨實驗〉. 《《方言》》 (2008:1): 34–39.
16. 1 2  黃得森 (Jan 2008). "The Beginning of Merging of the Tonal Categories B2 and C1 in Hong Kong Cantonese" 〈香港粵語陽上陰去相混之始〉. 《中國語言學報》. **36** (1): 155–174.
17. ↑  《欽州白話》. 欽州市地方誌辦公室. 2019.
18. ↑  王宗孟 (1990). 〈廉州話的聲韻調〉. 《廣西民族學院學報》 (2): 154–157.
19. ↑  陳賀周 (2015). 《莞語探源：東莞方言語言研究及詞語考釋》. 廣州: 世界圖書出版廣東有限公司. p. 6. ISBN 978-7-5192-0279-8.

出面網頁
----

* 教育局：粵語九聲嘅音高對比字例
* 香港中文大學自學中心：粵語拼音速遞——聲調
* 中文字元資料頁：粵語拼盤——聲調篇：粵語聲調
* 分部分音廣話九聲字宗 - 李春華‧民國三年(1914)出版
* 張群顯：從中古四聲到現代粵語六調，刊丁邦新、張洪年、鄧思穎同埋錢志安(主編)：《漢語研究嘅新貌：方言、語法與文獻》，2016年，頁361-384
* 阿擇：粵語聲調6個定係9個？
* 知乎：「幾聲幾調」中嘅「聲」同埋「調」指嘅係什麼？——Ichirou Uchiki嘅回答（獲頒專業徽章嘅回答）